Broj: 711-I-1720-P-259/20-02-11

Zagreb, 17. studenog 2020.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave podnesene protiv dužnosnika Ruđera Friganovića, direktora trgovačkog društva Hrvatska brodogradnja – Jadranbrod d.d.**, na 105. sjednici, održanoj dana 17. studenog 2020.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Ruđera Friganovića, direktora trgovačkog društva Hrvatska brodogradnja – Jadranbrod d.d., zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i funkcije člana Nadzornog odbora trgovačkog društva 3 MAJ Brodogradilište d.d., od 18. travnja 2020.g.**
2. **Poziva se dužnosnik Ruđer Friganović da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja točke I. ove odluke.**

Obrazloženje

Protiv dužnosnika Ruđera Friganovića, direktora trgovačkog društva Hrvatska brodogradnja – Jadranbrod d.d. podnesena je neanonimna prijava mogućeg sukoba interesa koja je u knjizi ulazne pošte Povjerenstva zaprimljena pod brojem: 711-U-4118-P-259/20-01-2 dana 11. studenog 2020.g. i povodom koje je otvoren predmet broj P-259/20.

Člankom 3. stavkom 1. podstavkom 37. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu odredbi ZSSI-a. Uvidom u Registar dužnosnika koje ustrojava i vodi Povjerenstvo utvrđeno je da Ruđer Friganović obnaša dužnost direktora trgovačkog društva Hrvatska brodogradnja - Jadranbrod d.d. od 11. studenog 2019.g. Stoga je Ruđer Friganović, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu Odluku. Sukladno stavku 4. istog članka Zakona, podnositelju prijave jamči se zaštita anonimnosti.

Podnositelj u prijavi navodi kako je prijavljeni dužnosnik direktor državne tvrtke koja koordinira brodogradilišta i podnosi izvješća ministarstvu gospodarstva i ministarstvu financija (posebice oko izdavanja jamstava, odnosno hoće li ih brodogradilišta moći vraćati i koji će biti rezultat) ujedno i član Nadzornog odbora jednog brodogradilišta. U dopuni prijave od 10. studenog 2020.g. podnositelj specificira svoje navode.

Povodom navoda iz prijave Povjerenstvo je izvršilo uvid u podatke iz sudskog registra Trgovačkog suda u Rijeci. Pod MBS: 040000833 upisano je trgovačko društvo 3. MAJ Brodogradilište d.d., OIB: 86167814130, sa sjedištem u Rijeci. Kao jedan od pet članova nadzornog odbora imenovan je Ruđer Friganović, imenovan temeljem Odluke Skupštine od 17. travnja 2020.g. s početkom mandata 18. travnja 2020.g.

Uvidom u statut trgovačkog društva 3 MAJ Brodogradilište d.d. utvrđeno je kako navedeno društvo kao organe društva ima: Glavnu skupštinu, Nadzorni odbor i Upravu društva. Nadzorni odbor ima 5 članova. Jedna član Nadzornog odbora je predstavnik radnika, kojeg svojom odlukom imenuje i poziva radničko vijeće iz reda radnika zaposlenih u društvu. Agencija za upravljanje državnom imovinom ima pravo na imenovanje jednog člana. Izbor članova na Glavnoj skupštini vrši se glasovanjem za svakog člana pojedinačno, a članovi se biraju najviše na 4 godine i ista osoba može biti ponovo birana. Člankom 39. statuta propisano je da članovi Nadzornog odbora imaju pravo na nagradu za obavljanje te funkcije.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. navedenog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Slijedom navedenog, iz prikupljenih podataka i dokumentacije Povjerenstvo je steklo saznanja koja upućuju na okolnost da dužnosnik Ruđer Friganović, direktor trgovačkog društva Hrvatska brodogradnja – Jadranbrod d.d., istovremeno uz obnašanje navedene dužnosti obavlja i funkciju člana Nadzornog odbora trgovačkog društva 3 MAJ Brodogradilište d.d., od 18. travnja 2020.g., što je protivno članku 14. stavku 1. ZSSI-a. Povjerenstvo je stoga donijelo odluku kao u točki I. izreke ove odluke.

Povjerenstvo će u predmetnom postupku utvrditi je li dužnosnik i u kojem razdoblju istovremeno uz obnašanje dužnosti direktora trgovačkog društva Hrvatska brodogradnja – Jadranbrod d.d. obavljao i funkciju člana Nadzornog odbora trgovačkog društva 3 MAJ Brodogradilište d.d. i je li za navedeno primao naknadu. Također će se ispitati i eventualni poslovni odnos između ova dva društva te ulogu koju dužnosnik u istima ima, a uzevši u obzir odredbe ZSSI-a.

Sukladno članku 39. stavku 3. ZSSI-a, poziva se dužnosnik da u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja koji se odnose na točku I. odluke.

Slijedom svega gore navedenog, Povjerenstvo je donijelo odluku kao u izreci ovog akta.

 PREDSJEDNICA POVJERENSTVA

Nataša Novaković , dipl. iur.

Dostaviti:

1. Dužnosnik Ruđer Friganović, elektronskom dostavom
2. Objava na internetskoj stranici Povjerenstva
3. Pismohrana